
Paradigmaváltás: a múzeumi nyelv evolúciója

Gallai Renáta, a Moholy-Nagy Művészeti Egyetem designelmélet mesterszakán diplomáztam 2024 júniusában. Egyetemi tanulmányaimat és a kutatási tevékenységeim fókuszát a jelenkori művészeti változások feldolgozása és értelmezése határozta és határozza meg, ezért az UNKP és TDK kutatásom során a kurátori praxis feltérképezésére tettem kísérlet, valamint szakdolgozati témám pedig a mesterséges intelligencia és az újmédia-művészet hazai kontextusaiban törtnő vizsgálata, amelyet remélem, sikeresen tudok a gyakorlati praxisomban hasznosítani, mivel főállásban kulturális területen dolgozom.
A Tudományos Diákköri Konferenciára (továbbiakban:TDK) benyújtott dolgozatom az Új Nemzeti Kiválóság Program (továbbiakban:UNKP) ösztöndíjprogram keretében megvalósuló tágabb spektrumú kutatási tevékenységem tudományos értekezése, amely a hazánkban az elmúlt 10-15 évben lezajlott kiállítási gyakorlatok változásainak feldolgozására tesz lépéseket, valamint megkísérli, hogy a főbb kurátori szemlélettel kapcsolatos elméleti fogalmakat és a gyakorlati praxis változásait értelmezze. Kutatásom fő célja az eredmények egy esettanulmány kötetben történő online publikálása, amely angol és magyal nyelven lesz elérhető, szabad hozzáférésű tudásanyag formájában. A kötet kronologikus, történeti formában mutatja be a 2010 után kialakult új intézményeket, projekteket és kulturális szerveződéseket, amelyek jelentősen befolyásolták a kiállításokról alkotott elképzelésünket és ezáltal hatottak a kurátori szemléletre és annak gyakorlati módszertanára is.
Véleményem szerint ez a kötet nem annyira alkalmas egy tudományos értekezés formájában történő tárgyalásra, viszont kutatásom során érdekes eredmény született miszerint számos újító, paradigma-döntögető kiállítás kikerült a klasszikus kiállítási közegből, azaz a megszokott múzeumi, galéria falakon túl, ezzel új helyszíneket, beszédmódot, lehetőséget teremtve a kiállítás térbeli fogalmától, értelmezésétől a befogadói tapasztalásig, tehát meglehetősen újrarajzolta azt a keretrendszert, amiben ez idáig a hazai kiállítóterekről gondolkodtunk. Ezért jelen dolgozatom tárgya a köztereken megvalósuló kiállítások a kurátori szemlélettel összefüggő fogalomrendszerben történő vizsgálata.



